РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/187-16

14. новембар 2016. године

Б е о г р а д

ЗАПИСНИК

ТРЕЋЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 20. СЕПТЕМБРА 2016. ГОДИНЕ

 Седница је почела у 11 часова и 5 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Драгомир Карић, Радмило Костић, Јелена Мијатовић, Зоран Бојанић, Снежана Р. Петровић, Иван Манојловић, Томислав Љубеновић, Бранислав Михајловић, Иван Костић, Горица Гајић и Војислав Вујић.

 Седници су присуствовали заменици чланова Одбора: Блажа Кнежевић (заменик члана Одбора Драгомира Карића), Снежана Пауновић (заменик члана Одбора Новице Тончева) и Наташа Михаиловић Вацић (заменик члана Одбора Владимира Маринковића).

 Седници нису присуствовали чланови Одбора: Новица Тончев, Дејан Николић, Владимир Маринковић и Здравко Станковић.

 Седници су, на позив председника, присуствовали проф. др Радован Вукадиновић, проф. др Сања Данковић Степановић, мр Митар Дробњаковић, доц. др Милан Костић, проф. др Синиша Огњановић, Младен Радовић, Чедомир Радојчић, доц. др Драгутин Радосављевић и Петар Тројановић, учесници јавног конкурса за избор члана Савета Комисије за заштиту конкуренције.

 На предлог председника, Одбор је већином гласова утврдио следећи

Д н е в н и р е д

 1. Разговор са учесницима јавног конкурса за избор члана Савета Комисије за заштиту конкуренције (број 02-1710/16 од 29. јула 2016. године);

 2. Разно.

 Пре разматрања утврђених тачака дневног реда, Одбор је већином гласова усвојио записнике Прве и Друге седнице Одбора.

 Прва тачка дневног реда – **Разговор са учесницима јавног конкурса за избор члана Савета Комисије за заштиту конкуренције**

 На основу члана 203. Пословника Народне скупштине, Одбор је обавио разговор појединачно са учесницима јавног конкурса. Председник Одбора је свим позваним учесницима јавног конкурса рекао да кратко образложе своје пријаве.

Проф. др **Радован Вукадиновић** је рекао да је пред Комисијом задатак већег усаглашавања са поштовањем правила Европске уније. Правом Европске уније бавио се цео животни век. Његова идеја је да се јача свест заштите државних интереса кроз политику заштите конкуренције поштујући закон и прошири правни оквир тако да омогући заштиту интереса осталих учесника у промету.

 Народни посланици су Радовану Вукадиновићу поставили следећа питања:

 - на који начин би могао дати допринос уравнотежењу извоза и увоза роба, односно како повећати конкурентност домаћих произвођача и сузбити увозни лоби не нарушавајући постојеће законе Европске уније;

 - каква су његова искуства везана за праксу, односно за непосредну примену заштите конкуренције на тржишту.

 Проф. др Радован Вукадиновић је одговорио да је један од начина заштите државних интереса и политике конкуренције јачање свести кроз саветовања и да он сваке године организује зимску школу европског права. Потребно је и интензивирати сарадњу између судова и Комисије за заштиту конкуренције, као и иницирати промену процесних закона у циљу заштите свих учесника у промету. Истакао је да је годину дана био на институту у Минхену, који је водећи у свету за заштиту права интелектуалне својине, права конкуренције и пореско право. Био је члан првог сазива Савета Комисије за заштиту конкуренције. Сматра да ће у предстојећем периоду главни акценат бити на решавању питања рестриктивних споразума. Навео је и већину радова које је написао у којима су обрађена поједина питања права конкуренције, као и уџбеник о праву Европске уније.

 Проф. др **Сања Данковић Степановић** јеистакла да је дипломирала, магистрирала и докторирала у Београду. Докторирала је на тему из области права конкуренције и била је члан Савета Комисије за заштиту конкуренције од 2010. до 2014. године и редовни је професор на Факултету политичких наука, на предметима међународно пословно право и међународно приватно право. Члан је ужег преговарачког тима за вођење преговора Србије о приступању Европској унији. Бави се правом конкуренције континуирано више од 20 година. Била је ментор и члан великог броја комисија за радове мастер, магистарске и докторске из области права конкуренције. Истакла је да се и практично и теоријски бави европским правом и правом конкуренције. Објавила је више од 60 радова, научних и стручних, као и уџбеник „Политика и право конкуренције“.

 Народни посланици су Сањи Данковић Степановић поставили следећа питања:

 - који је мотив да се пријави на конкурс за члана Савета Комисије за заштиту конкуренције;

 - на који начин може дати допринос и како види своју улогу у практичној страни борбе за остварење заштите конкуренције;

 - како може да се унапреди рад Комисије, поготово у односу са судовима;

 - да ли би остала у преговарачком тиму за Поглавље осам, с обзиром да Комисија има своје органе пред којима извештава Европску унију по питању заштите конкуренције;

 - како гледа на питање државне помоћи, с обзиром да Европска унија врши притисак да се питање државне помоћи споји са надлежностима Комисије за заштиту конкуренције.

 Проф. др Сања Данковић Степановић је одговорила да она јесте примарно професор Универзитета, али да у овом тренутку, као и у наредних пет-шест година жели да буде члан Савета Комисије. Навела је да је четири године била у самом средишту праксе примене правила заштите конкуренције. Истакла је да је код свих предмета док је радила у Комисији неспорно утврђена повреда конкуренције, али да суд није прихватио изречене санкције Комисије за заштиту конкуренције код 12 предмета због промене Закона о заштити конкуренције. Изнела је мишљење да у случају промене прописа санкције за повреду заштите конкуренције треба да буду најблаже могуће. Објективне околности, интреси и једне и друге институције, одлучиће да ли ће ако постане члан Савета Комисије за заштиту конкуренције бити и даље члан преговарачког тима. Комисија за заштиту конкуренције има капацитет да се бави заштитом од злоупотребе државне помоћи, али би то можда снизило квалитет рада Комисије у домену заштите конкуренције.

 Мр **Митар Дробњаковић** је рекао да је дипломирао и магистрирао на Економском факултету у Београду. Запослио се у компанији „Прогрес“, највећој компанији за спољно-трговинско пословање у бившој Југославији. Касније је прешао у „Прогрес ауто кућу“, где је 2010. године постао директор. Од 2012. године је и члан Извршног одбора компаније „Прогрес“ и извршни директор у компанији. Од 2015. године је на предлог Комисије за заштиту конкуренције члан, односно заменик председника Комисије за контролу државне помоћи. По њему право државне помоћи је саставни део права конкуренције.

 Народни посланици су Митру Дробњаковићу поставили следећа питања:

 - које је његово мишљење о нивоу заштите конкуренције тренутно у Србији;

 - с обзиром да је члан Комисије за контролу државне помоћи шта га је мотивисало да се пријави на конкурс, да се кандидује за једну другу страну сагледавања политике конкуренције;

 - како види будућност Комисије у процесу спајања надлежности Комисије за контролу државне помоћи и Комисије за заштиту конкуренције.

 Мр Митар Дробњаковић је одговорио да је заштита конкуренције доста унапређена у Србији. Успостављен је јединствени оквир за утврђивање повреда конкуренције и јединствени управни поступак за доношење и спровођење мера од стране Комисије за заштиту конкуренције. Унапређени су капацитети, повећан број запослених, административни капацитети и програми које примењује Комисија за заштиту конкуренције. Донете су значајне одлуке што се тичу злоупотребе доминантног положаја и концентрације, односно спајања предузећа. Независност Комисије за заштиту конкуренције много је већа од Комисије за контролу државне помоћи и треба да се споје или да Комисија за контролу државне помоћи постане независно оперативно тело, као и Комисија за заштиту конкуренције. Спајањем две комисије, вероватно би се унапредио правни оквир, повећао значај и моћ тог тела, а његове одлуке биле вероватно обавезујуће у потпуности, као у земљама Европске уније.

 Доц. др **Милан Костић** је истакао да ради као доцент на Економском факултету Универзитета у Крагујевцу. Преко десет година се бави проблематиком економске анализе у свету заштите конкуренције.Сматра да би својим знањем допринео развоју политике заштите конкуренције у Србији.

 Народни посланици су Милану Костићу поставили питање како планира да усклади рад у Комисији за заштиту конкуренције која се налази и заседа у Београду, с обзиром да ради као доцент на факултету у Крагујевцу.

 Доц. др Милан Костић је одговорио да је планирао да се бави и једним и другим послом и да је спреман да долази у Комисију кад год се то од њега буде захтевало.

 Проф. др **Синиша Огњановић** је рекао да последњих десет година ради као професор Универзитета, редовни професор грађевинско правне области и ванредни професор привредно правне области. У „Дунав осигурању“ је радио 23 године, од почетних позиција до директорских. Обавезе на факултету му нису свакодневне, тако да би имао времена да се посвети раду у Комисији.

 Народни посланици су Синиши Огрњановићу поставили следећа питања:

 - да ли се у својој пракси бавио практичним радом на заштити конкуренције;

 - да ли има неки посебан мотив за пријављивање за један изузетно важан и одговоран посао, с обзиром да му је остало седам, осам месеци до пензије.

 Проф. др Синиша Огњановић је одговорио да је предавао право интелектуалне својине и право индустријске својине, а у оквиру тога и сегмент права конкуренције. Има и рад написан на ту тему. Нема практичног искуства из заштите конкуренције. Истакао је да сматра да човек мора да ради, буде активан и труди се сваки дан све до пензије. Сматра да је период који му је остао до испуњења услова за старосну пензију довољан да би могао нешто и позитивно да уради у раду Комисије. Пре пар месеци положио адвокатски испит, за случај да тиме одлучи да се бави. Није логично да граница за рад у Комисији буде 65 година, јер је искуство највише потребно за обављање послова члана Савета Комисије.

 **Младен Радовић** је рекао да ради у Министарству трговине, туризма и телекомуникација и практично је на извору података, тако да би наставак рада у Комисији за заштиту конкуренције био наставак истог посла из неког другог угла. Сматра да би био у ситуацији да да велики допринос раду Комисије. Он сматра да је Савет Комисије тај који треба да профилише оно што стручна служба уради и да практично стане иза налаза стручне службе на такав начин да то има валидност како се не би дешавало као раније да одлуке падају на суду.

 Народни посланици су Младену Радовићу поставили следећа питања:

 - с обзиром да у Министарству трговине, туризма и телекомуникација ради сличан посао, који је мотив да се пријави за место члана Савета Комисије и да ли је то и финансијски мотив;

 - какав је његов капацитет теоријског знања које је неопходно за члана Савета Комисије за заштиту конкуренције.

 Младен Радовић је одговорио да је финансијски мотив свакако један од врло битних, јер он живи од плате, не бави се никаквим бизнисом. Истакао је да је он мастер економских наука, да је његово министарство било обрађивач Закона о заштити конкуренције и да је био члан Радне групе за израду првог Закона о заштити конкуренције, тако да је доста у тој материји. Његов свакодневни посао је да руководи јединицом која се бави политиком проблематике цена на српском тржишту.Сматра да би својим искуством, а и својим теоретским знањем из ове области био непристрасан члан који би могао да у значајној мери допринесе независности и ефикасности Комисије.

 **Чедомир Радојичић** је истакао да има више од 32 године радног стажа, од којих је десет и по година у Комисији. Био је члан Савета у првом сазиву три године, касније је прешао у службу и годинама је руководилац Сектора за утврђивање повреда конкуренције. Члан Савета мора да има зрелу и дефинисану свест о значају функције која му је поверена. Истакао је да он може и сада као руководилац сектора да да свој допринос, али да је далекосежност последица сасвим другачија ако је у позицији члана Савета и доноси стратешке одлуке, него када је део тима који припрема тај Савет. Учествовао је у многим пројектима у земљи и иностранству, ангажован и као „шор-тајм експерт“ у пројектима у Црној Гори и Босни и Херцеговини. Веома често је био у прилици да држи предавање другима и сматра да има довољно стручног знања.

 Народни посланици су Чедомиру Радојичићу поставили следећа питања:

 - које секторске анализе су потребне да се ураде, јер без тих анализа Комисија не може да обезбеди добар рад;

 - да ли је потребан нови закон, нека нова законска решења у области заштите конкуренције;

 - који би по њему били приоритети у раду Комисије у будућем сазиву.

 Чедомир Радојчић је одговорио да је дошло време да се пише нови закон. У пракси наилази на случајеве где види да постоје празни простори за тумачења и различита мишљења. Пропис мора бити стално дограђиван и стално да се ради на њему. Он сматра да би то могло да се уради за годину и по или две године. Нови закон би требао да се у што већем степену хармонизује са прописима Европске уније и прилагоди домаћем правном оквиру и систему и ономе што је реалност тржишта у Србији. Што се тиче будућег правца развоја, истакао је да се посао заштите конкуренције никада не може завршити и да се са тим боре и најразвијеније економије. У наредном периоду потребно је направити искорак у два правца. Прво у правцу јачег, снажнијег учешћа или учествовања Комисије у доношењу прописа који могу да утичу на конкуренцију, а друго у проактивном заступању политике заштите конкуренције на тржишту, односно дизању свести у јавности, а нарочито у пословној јавности, о значају заштите конкуренције. Истакао је да све што се превентивно уради, а што мање пост фестум кажњавањем, то је боље за све учеснике на тржишту.

 Доц. др **Драгутин Радосављевић** јерекао да га је мотивисало да се пријави на конкурс жеља да се, после дугог радног искуства рада у привреди и органима државне управе, афирмише у новом послу, да помогне у раду Комисије за заштиту конкуренције, да бисмо обезбедили конкурентност тржишта.

 Народни посланици нису постављали питања доц. др Драгутину Радосављевићу.

 **Петар Тројановић** јеистакао да је као савезни министар за привреду и унутрашњу трговину био другостепени орган у Комисији за заштиту конкуренције, јер је антимонополска комисија тада била у саставу тог министарства. Има пуно искуства у раду и решавао је пуно предмета у другостепеном органу у оквиру тог министарства. Истакао је и да би посао у Комисији радио професионално, а не као допунски посао.

 Народни посланици су Петру Тројановићу поставили питање да ли је финансијски мотив разлог његове пријаве на конкурс.

 Петар Тројановић је одговорио да финансијски мотив није његов разлог за пријаву на конкурс, већ му је мотив да покаже своје знање и да се докаже.

 Председник Одбора је констатовао да је обављен разговор са свим учесницима јавног конкурса, осим са Жељком Матијевићем, о коме ће Одбор накнадно заузети став, после његовог изјашњења и оправдања што није дошао на разговор на седницу Одбора.

 У дискусији су учествовали Снежана Б. Петровић, Драгомир Карић, Бранислав Михајловић, Александра Томић, проф. др Радован Вукадиновић, проф. др Сања Данковић Степановић, мр Митар Дробњаковић, доц. др Милан Костић, проф. др Синиша Огњановић, Младен Радовић, Чедомир Радојчић, доц. др Драгутин Радосављевић и Петар Тројановић.

 Друга тачка дневног реда – **Разно**

 На предлог председника, Одбор је већином гласова одлучио да образује Радну групу за утврђивање испуњености услова учесника јавног конкурса за избор члана Савета Комисије за заштиту конкуренције, у саставу Александра Томић, председник, Владимир Маринковић и Горица Гајић, чланови Радне групе. Задатак Радне групе је да прегледа оригиналну документацију добијену од стране учесника јавног конкурса и да, на основу прегледане документације и обављеног разговора на седници Одбора са учесницима јавног конкурса, утврди и предложи Одбору ко од учесника јавног конкурса испуњава критеријуме и услове из Закона о заштити конкуренције и оглашеног јавног конкурса.

 Седница је закључена у 13 часова и 3 минута.

 Саставни део овог записника чини обрађен тонски снимак седнице Одбора.

 СЕКРЕТАР ПРЕДСЕДНИК

Душан Лазић Снежана Б. Петровић